text: Dist Crompars : "Or, ne vous doutez.
   Encor soie jou desguisez,
   Et de merveilleuse façon,
   Je ne ving ci se pour bien non ;
   Car tout certainement sachiez
   Que je suis à vous envoiez
   De par Cléomadès sans doute.
   Maintenant li prist une goute
   Droit ainsi que je l'encontrai
   Quant dedenz ce jardin entrai.
   Séant le laissai sous une ente.
   Mais n'en soiez pas trop dolente ;
   N'aura mal, seüre en soiez.
   Il vous mande k'à lui viengniez.
   Seur le cheval o vous irai,
   À Cléomadès vous menrai.
   La maniere me devisa
   Comment à lui nous portera
   Li chevaus. Là porrez savoir
   Se je vous dis mençonge ou voir.
   PageV01P176
   Il me dist k'enz ou front séoit
   Une cheville c'on tornoit.
   Pour faire le cheval aler."
   Clarmondine prist à plorer
   Pour la goute dont cil li dist.
   Tous li cors li tramble et fremist.
  